Uredba Komisije (ES) št. 1017/2001

z dne 17. maja 2001

o spremembi Uredbe (ES) št. 296/96 o podatkih, ki jih morajo posredovati države članice, in o mesečnem knjiženju izdatkov, ki se financirajo iz Jamstvenega oddelka Evropskega kmetijskega usmerjevalnega in jamstvenega sklada (EKUJS), in o določitvi nekaterih pravil za uporabo Uredbe Sveta (ES) št. 1259/1999

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1258/1999 z dne 17. maja 1999 o financiranju skupne kmetijske politike [1] in zlasti členov 4 in 5 Uredbe,

ob upoštevanju naslednjega:

(1) Države članice lahko zneske, sproščene zaradi znižanja ali ukinitve plačil po členih 3 in 4 Uredbe Sveta (ES) št. 1259/1999 z dne 17. maja 1999 o skupnih pravilih za sheme neposrednih podpor v okviru skupne kmetijske politike [2], namenijo za nekatere ukrepe za razvoj podeželja, kakor je predvideno v členu 5(2) navedene uredbe. Da bi zagotovili primerno upravljanje in nadzorovanje na takšen način razpoložljivih zneskov ter njihovo uporabo v skladu s pravili Jamstvenega oddelka EKUJS, je treba zanje določiti računovodska pravila.

(2) Člen 1 Uredbe Komisije (ES) št. 963/2001 z dne 17. maja 2001 o podrobnih pravilih za uporabo Uredbe Sveta (ES) št. 1259/1999 v zvezi z dodatno pomočjo Skupnosti in posredovanjem informacij Komisiji [3] določa, da je treba zneske, zadržane v skladu s členoma 3 in 4 Uredbe (ES) št. 1259/1999, uporabiti za plačilo dodatne pomoči Skupnosti najpozneje do konca tretjega proračunskega leta, ki sledi letu, v katerem so bili zadržani. Uredbo Komisije (ES) št. 296/96 [4], kakor je bila nazadnje spremenjena z Uredbo (ES) št. 2785/2000 [5], je treba skladno s tem prilagoditi.

(3) Ukrepi, predvideni s to uredbo, so v skladu z mnenjem Odbora Evropskega kmetijskega usmerjevalnega in jamstvenega sklada –

SPREJELA NASLEDNJO UREDBO:

Člen 1

Uredba (ES) št. 296/96 se spremeni:

1. Naslov se nadomesti z:

"Uredba Komisije (ES) št. 296/96 z dne 16. februarja 1996 o podatkih, ki jih morajo pošiljati države članice, in o mesečnem knjiženju izdatkov, financiranih iz Jamstvenega oddelka Evropskega kmetijskega usmerjevalnega in jamstvenega sklada (EKUJS)."

2. Členu 2 se dodajo odstavki 2, 3, 4 in 5:

"2. Zneski, zadržani iz plačil pomoči, navedeni v členih 3 in 4 Uredbe (ES) št. 1259/1999, se morajo knjižiti v dobro posebnega računa, odprtega za vsako plačilno agencijo, ali posebnega enotnega računa, ki ga odpre posamezna država članica.

Iz knjiženja mora biti razviden izvor knjiženih zneskov v zvezi z izplačilom zadevnih podpor upravičencu.

3. Države članice lahko tako zbrane zneske dodelijo v uporabo drugim plačilnim agencijam. Ti zneski se knjižijo v dobro računa plačilne agencije iz odstavka 2 ali, če je to primerno, v dobro posebnega računa, namenjenega izključno za financiranje dodatnih podpor Skupnosti iz člena 5(2) Uredbe (ES) št. 1259/1999.

4. Če neizkoriščena sredstva prinašajo obresti, se te dodajo k znesku, ki ostane ob koncu vsakega proračunskega leta. Te obresti države članice uporabijo za financiranje dodatnih podpor Skupnosti iz člena 5(2) Uredbe (ES) št. 1259/1999 ali pa se odštejejo od predplačil skladno s členom 6 te uredbe.

5. Plačilne agencije morajo računovodske evidence izdatkov za ukrepe, predvidene v členu 5(2) Uredbe (ES) št. 1259/1999, voditi ločeno od računovodskih evidenc drugih izdatkov za razvoj podeželja. Računovodske evidence morajo za vsako izplačilo ločevati med nacionalnim financiranjem in financiranjem, ki izhaja iz uporabe členov 3 in 4 Uredbe (ES) št. 1259/1999."

3. Člen 6 se nadomesti z:

"Člen 6

Zneski, zadržani v skladu s členoma 3 in 4 Uredbe (ES) št. 1259/1999, skupaj z morebitnimi obrestmi, ki niso bili izplačani v skladu s členom 1 Uredbe (ES) št. 963/2001, se odštejejo od predplačil za izdatke, nastale v mesecu oktobru zadevnega proračunskega leta."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. maja 2001

Za Komisijo

Franz Fischler

Član Komisije

[1] UL L 160, 26.6.1999, str. 103.

[2] UL L 160, 26.6.1999, str. 113.

[3] UL L 136, 18.5.2001, str. 4.

[4] UL L 39, 17.2.1996, str. 5.

[5] UL L 323, 20.12.2000, str. 3.

--------------------------------------------------